◀ Kerkstraatbom: Onthou is nodig omdat geskiedenis verdraai word
Kallie Kriel pak Panyaza Lesufi kaalvuis oor vyandigheid teen Afrikaanse Skole ▶
May 30, 2016 deur Jhua-nine Wyrley-Birch
Die De Goede Hoop-koshuis wat volgende jaar sy deure by die Universiteit van Pretoria (UP) oopmaak wil 'n inklusiewe tuiste wees vir enige Afrikaanssprekende Tukkies-student.
Dié koshuis sal deur AfriForum gefinansier word, op 'n Christelike-grondslag geskoei wees en onafhanklik van UP se koshuise funksioneer. AfriForum beskryf De Goede Hoop as 'n kultuurinstelling wat verblyf bied vir alle studente wat gemaklik binne die Afrikaanse gemeenskap voel.
Hoewel De Goede Hoop 'n privaat koshuis is, word daar beoog dat die koshuis steeds aan tradisionele kampusaktiwiteite soos Jool, sêr en rugby sal kan deelneem.
"Daar is 'n groot behoefte aan 'n koshuis wat studente op meriete keur," sê Cornelius Jansen van Rensburg, adjunk uitvoerende hoof van AfriForum.
Hy meen daar is 'n tekort aan studenteverblyf en verduidelik dat universiteite gekonfronteer word met studente wat slegs 'n behoefte het vir behuising, maar ook met studente wat 'n behoefte het vir 'n holistiese studente-en koshuiservaring. Jansen van Rensburg sê voorts dat gegewe politieke druk ontstaan daar spanning in die proses om alle studente se behoeftes rakende behuising te bevredig.
"Politieke inmenging het 'n baie negatiewe impak en inperking op studentelewe en -aksies," sê Jansen van Rensburg.
"De Goede Hoop wil dus die gaping wat daar tans ontstaan vir 'n koshuis wat 'n gesonde studentelewe en -aktiwiteite bevorder, vul."
AfriForum beoog om hul privaat koshuiskonsep vir Afrikaanssprekendes na ander kampusse uit te brei mits dit by UP slaag.
Die koshuis is op die hoek van Jorrisen- en Verdoornstraat in Walkerspruit (1,8km van die UP se Hatfield kampus) geleë en sal sowat 300 mans en dames kan huisves, maar is egter nie 'n gemengde koshuis nie. Jaco Grobbelaar, AfriForum Jeug Tuks se kampuskoördineer verduidelik dat mans en dames elkeen hul eie huiskomitee (HK) en begroting sal hê. De Goede Hoop se stigters het reeds studente op hul Facebook-blad genooi om hul CV's te stuur indien hulle volgende jaar op die HK wil dien.
Marthinus Jacobs, AfriForum Jeug Tuks se takvoorsitter is van die mening die koshuis 'n briljante idee is wat nie op 'n beter tyd kon kom nie.
"In 'n tyd waar universiteitskoshuise hul tradisies, kultuur en karakter verloor, skep De Goede Hoop 'n alternatief vir studente. Dit is 'n plek waar Afrikaanse Christenstudente hul taal en kultuur vry en veilig kan uitleef en met medestudente kan deel. Elke student het die reg tot 'n plek waar hy of sy voel: 'ek behoort'."
Jacobs sê koshuiskeuring, asook keuring vir 'n studierigting of 'n sportspan, moet altyd op meriete geskied.